b'\n_START_ARTICLE_\nHare\n_START_SECTION_\nLocalitzaci\xc3\xb3\n_START_PARAGRAPH_\nVivien als marges dels rius Mackenzie, Anderson, McFarlane i el llac Great Bear (Territori del Nord-oest).\n_START_SECTION_\nDemografia\n_START_PARAGRAPH_\nEl 1858 foren comptats 457 individus. El 1950 sumaven 1.600 amb els dogrib, cap al 1970 els calculaven en 700 individus, per\xc3\xb2 el 1990 eren uns 1.400 indis. Segons el cens canadenc del 2000, eren 2.326 al Territori de Nord-oest, repartits a les reserves de Fort Good Hope (801 h), Behdzi Ahda" (127 h), Fort Franklin (550 h) i Deline (885 h).\n_START_SECTION_\nCostums\n_START_PARAGRAPH_\nReberen el seu nom perqu\xc3\xa8 les llebres \xc3\xa0rtiques eren llur principal font d\'alimentaci\xc3\xb3, suplementada amb una dieta de peix. Actualment treballen com a trampers, viatjants i pellissers per a la Hudson Bay Company, la qual dominava econ\xc3\xb2micament llur territori. De les llebres tamb\xc3\xa9 en treien les pells per a vestir, encara que preferien les pells de carib\xc3\xba, del qual n\'eren d\'alguna manera infructuosos ca\xc3\xa7adors. Es distingien per certa timidesa, reclusivitat i per tenir por de llurs inuit i d\'altres tribus naden\xc3\xa9. Es dividien en nombroses bandes independents; la seva organitzaci\xc3\xb3 social era molt senzilla, i la seva cultura \xc3\xa9s molt semblant a la dels etchaottine o slaves.\n_START_SECTION_\nHist\xc3\xb2ria\n_START_PARAGRAPH_\nLa seva hist\xc3\xb2ria \xc3\xa9s similar a la de les altres tribus del Territori del Nord-oest. El 1826 els comerciants de la Hudson Bay Company fundaren Fort Good Hope al seu territori. Des del 1850 van vendre armes als inuvialuit, inuits ve\xc3\xafns. El 1866, per\xc3\xb2, el comer\xc3\xa7 hi va decaure en agafar els blancs rutes alternatives per Fort Anderson. Molts d\'ells es barrejaren amb els kutxin. Louis Ayah (m. 1940) fou un poder\xc3\xb3s sanador i profeta, i va advertir sovint de la contaminaci\xc3\xb3 de les aig\xc3\xbces del Great Bear Lake, i fins i tot el 1880 va pronosticar l\'\xc3\xbas de la bomba at\xc3\xb2mica amb urani.'